PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/040	Bratislava, 19. mája 2008	

Protimonopolný úrad Slovenskej republiky, odbor koncentrácií v správnom konaní 
číslo 0081/OK/2007 začatom dňa 22. 10. 2007 na základe oznámenia koncentrácie podnikateľom eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940, prostredníctvom splnomocnenej právnej zástupkyne Mgr. Silvie Belovičovej, advokátky so sídlom Borekova 19, 821 06 Bratislava, adresa na doručovanie White & Case s.r.o., Hlavné námestie 5, 811 01 Bratislava, vo veci koncentrácie podnikateľov eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 a EURO MEDIA SK, a. s. so sídlom Kvačalova 5, 010 04 Žilina, IČO: 36 427 869,
 
r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej kontroly podnikateľa eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940, nad podnikom podnikateľa EURO MEDIA SK, a. s. so sídlom Kvačalova 5, 010 04 Žilina, IČO: 36 427 869, na základe Vyhlásenia o zámere zo dňa 06. 08. 2007, ktoré uzavreli eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 a B2 consult s.r.o. so sídlom Novoveská 1262/95, 709 00 Ostrava – Mariánske Hory, Česká republika, IČO: 258 68 969.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 22. 10. 2007 listom zaevidovaným pod číslom 3896/2007  doručené oznámenie koncentrácie od podnikateľa eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 (ďalej len „eD system“), prostredníctvom splnomocnenej právnej zástupkyne Mgr. Silvie Belovičovej, advokátky so sídlom Borekova 19, 821 06 Bratislava, adresa na doručovanie White & Case s.r.o., Hlavné námestie 5, 811 01 Bratislava.
Predmetný list bol doplnený listom zaevidovaným úradom pod číslom 3941/2007 dňa 25. 10. 2007, listom zaevidovaným úradom pod číslom 4324/2007 dňa 27. 11. 2007, ďalej listom zaevidovaným úradom pod číslom 4154/2007 dňa 14. 11. 2007 a listom zaevidovaným úradom pod číslom 4324/2007 dňa 27. 11. 2007 (ďalej len „oznámenie koncentrácie“).

Úrad po preskúmaní preložených podkladov a informácií zistil, že na základe oznámenia koncentrácie začalo dňa 22. 10. 2007 podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie číslo 0081/OK/2007 vo veci koncentrácie podnikateľov eD system a EURO MEDIA SK, a. s. so sídlom Kvačalova 5, 010 04 Žilina, IČO: 36 427 869, spoločnosť zapísaná v Obchodnom registri Okresného súdu Žilina, odd.: Sa, vložka č. 10472/L (ďalej len „EURO MEDIA“) vzniknutej na základe Vyhlásenia o zámere zo dňa 06. 08. 2007, ktoré uzavreli eD system a B2 consult s.r.o. so sídlom Novoveská 1262/95, 709 00 Ostrava – Mariánske Hory, Česká republika, IČO: 258 68 969 (ďalej len „Vyhlásenie“).

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o  náležitostiach oznámenia koncentrácie, listom zaevidovaným úradom pod číslom 7/2008 dňa 03. 01. 2008 a listom zaevidovaným úradom pod číslom 51/2008 dňa 07. 01. 2008, začala podľa § 11 zákona dňa 08. 01. 2008 plynúť lehota na vydanie rozhodnutia v predmetnej veci.  

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol uhradený dňa 22. 10. 2007.

Úrad v predmetnom správnom konaní vykonal rozsiahle prešetrovanie ohľadne identifikácie relevantného trhu dotknutého predmetnou koncentráciou, štruktúry tohto trhu pred koncentráciou a po jej prípadnej realizácii, s cieľom zistiť dopady koncentrácie na podmienky efektívnej hospodárskej súťaže na relevantnom trhu.
V tejto súvislosti úrad oslovil viacerých podnikateľov, a to konkurentov koncentrujúcich sa podnikateľov, dodávateľov a odberateľov podnikateľov pôsobiacich na definovanom relevantnom trhu, ako aj podnikateľov so sídlom mimo územia Slovenskej republiky označených podnikateľom eD system ako aktuálnych konkurentov koncentrujúcich sa podnikateľov.
    
V nadväznosti na vyššie uvedené vzhľadom na to, že posúdenie dopadov predmetnej koncentrácie na podmienky hospodárskej súťaže na identifikovanom relevantnom trhu si vyžadovalo získanie, spracovanie a analýzu veľkého množstva informácií a podkladov týkajúcich sa prípadu, úrad podľa § 11 zákona požiadal listom číslo 1201/PMÚ SR/2008 zo dňa 31. 03. 2008 predsedníčku Protimonopolného úradu Slovenskej republiky o predĺženie lehoty na vydanie rozhodnutia o predmetnej koncentrácii do 06. 06. 2008. Predmetnej žiadosti bolo vyhovené a úrad o predĺžení lehoty na vydanie rozhodnutia informoval podnikateľa eD system listom číslo 1229/PMÚ SR/2008 zo dňa 31. 03. 2008. 

Z podkladov a informácií, ktoré boli úradu predložené v predmetnom správnom konaní a ktoré úrad získal na základe vlastného prešetrovania, vyplynuli nasledujúce skutočnosti:

1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

eD system

eD system je podľa výpisu z Obchodného registra vedeného Krajským súdom v Ostrave, Česká republika, oddiel B, vložka 2150, zo dňa 05. 09. 2007, akciová spoločnosť, ktorej predmetom činnosti je najmä vývoj, údržba, implementácia a poskytovanie software, pričom svoje podnikateľské činnosti vykonáva na území Českej republiky. 

Z podnikateľov pôsobiacich na území Slovenskej republiky podnikateľ eD system vykonáva výlučnú kontrolu nad podnikateľom eD´ system Slovakia, s.r.o., Stará Vajnorská 21, 831 04 Bratislava, IČO: 36 413 658 (ďalej len „eD system Slovakia“). Na základe Zmluvy o predaji podniku zo dňa 13. 08. 2007 podnikateľ eD system Slovakia nadobudol všetok majetok, práva a podiely podnikateľa BGS LEVI Slovakia a. s. so sídlom Stará Vajnorská 21, 831 04 Bratislava, IČO: 35 755 733 (ďalej len „BGS LEVI“), pričom uvedenú koncentráciu úrad schválil rozhodnutím číslo 2007/FH/3/1/078 zo dňa 24. 09. 2007.

Ako ďalších podnikateľov podľa § 10 ods. 2 písm. b) až e) zákona podnikateľ eD system uviedol piatich podnikateľov, pričom predmetnú informáciu označil za obchodné tajomstvo. Vzhľadom na túto skutočnosť úrad obchodné mená týchto podnikateľov v rozhodnutí neuvádza. 

Z vyššie uvedených skutočností vyplýva, že spoločnosť eD system je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní bol podnikateľ eD system zastúpený splnomocnenou právnou zástupkyňou Mgr. Silviou Belovičovou, advokátkou so sídlom Borekova 19, 821 06 Bratislava, adresa na doručovanie White & Case s.r.o., Hlavné námestie 5, 811 01 Bratislava, na základe písomného plnomocenstva zo dňa 15. 10. 2007. Dňa 31. 01. 2008 bol úradu doručený list zaevidovaný pod číslom 358/2008, ktorým bol úrad informovaný o zmene právneho zástupcu podnikateľa eD system na Mgr. Dušana Nitschneidera, advokáta so sídlom Einsteinova 21, 851 01 Bratislava, na základe písomného plnomocenstva zo dňa 23. 01. 2008.

EURO MEDIA

EURO MEDIA je podľa výpisu z Obchodného registra Okresného súdu Žilina, Oddiel: Sa, Vložka číslo: 10472/L zo dňa 10. 10. 2007, akciová spoločnosť, ktorej rozhodujúcou podnikateľskou činnosťou, v ktorej EURO MEDIA na území Slovenskej republiky podniká, je veľkoobchodná distribúcia tovarov informačných a komunikačných technológií.
Podnikateľ B2 consult s.r.o. so sídlom Novomestská 1262/95, 709 00 Ostrava – Mariánske Hory, Česká republika, IČO: 258 68 969 vlastní akcie, ktoré predstavujú 100 % - ný podiel na základom imaní a hlasovacích právach EURO MEDIA.

Z vyššie uvedených skutočností vyplýva, že spoločnosť eD system je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z podkladov a informácií predložených v predmetnom správnom konaní úrad zistil, že k  získaniu kontroly podnikateľa eD system nad podnikom podnikateľa EURO MEDIA došlo na základe Vyhlásenia, a  to vzhľadom na skutočnosť, že Vyhlásenie umožňuje podnikateľovi eD system vykonávať rozhodujúci vplyv na činnosť podnikateľa EURO MEDIA.

Vzhľadom na vyššie uvedené úrad zistil, že v predmetnom prípade sa jedná o koncentráciu podľa § 9 ods. 1 písm. b) zákona v spojení s § 9 ods. 4 písm. b) zákona.

3	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie úrad vychádzal zo znenia § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. a) zákona.
Vzhľadom na to, že  účastník konania označil hodnotu celkových obratov účastníkov koncentrácie za ich predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

4	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v predmetnom prípade je podnikateľ eD system, ktorý na základe Vyhlásenia získal priamu výlučnú kontrolu nad podnikom podnikateľa EURO MEDIA.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade posudzovanej koncentrácie sú teda účastníkmi koncentrácie podnikatelia eD system a EURO MEDIA.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v § 10 ods. 1 písm. a) až c) alebo písm. e) zákona. 

Keďže Vyhlásenie bolo uzavreté dňa 06. 08. 2007 a oznámenie predmetnej koncentrácie bolo úradu doručené dňa 22. 10. 2007, a teda 30 dňová lehota na oznámenie koncentrácie uplynula dňa 18. 09. 2007, úrad zistil, že koncentrácia podnikateľov eD system a EURO MEDIA nebola podnikateľom eD system oznámená úradu v lehote podľa § 10 ods. 9 zákona.
Porušenie § 10 ods. 9 zákona podnikateľom eD system bude úrad posudzovať v samostatnom správnom konaní.

Podľa § 10 ods. 14 zákona, podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.
Možné porušenie § 10 ods. 14 zákona bude predmetnom samostatného prešetrovania úradom.

5	Relevantné trhy 

Úrad pri určovaní relevantných trhov, ktoré budú ovplyvnené posudzovanou koncentráciou, vychádzal z podnikateľských aktivít účastníkov koncentrácie – podnikateľov eD system a EURO MEDIA,  pričom vychádzal zo znenia § 3 ods. 3 až ods. 6 zákona. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
   
Tovarový relevantný trh

V oznámení koncentrácie sa uvádza: „Účastníci koncentrácie eD system a EURO MEDIA považujú trh distribúcie informačných a telekomunikačných technológií za relevantný tovarový trh.“
Ďalej sa v oznámení koncentrácie uvádza: „Všetci výrobcovia tovarov, ktoré sú v ponuke účastníkov koncentrácie, majú široko rozvinutý kapitál predaja, ktorý umožňuje zákazníkom tovar nakupovať u rôznych typov predajcov (distribútori, priamo u výrobcu, u zahraničných distribútorov atď.). Rovnako väčší zákazníci bežne nakupujú produkty aj mimo územia Slovenskej republiky, predovšetkým v iných členských štátoch EÚ, pretože prevažná časť tovarov je dostupná v rámci EÚ za približne rovnakých cenových podmienok (rozdiely sú v rozmedzí 0-2 % ceny tovaru, zákazníci nakupujúci tovar od účastníkov koncentrácie sú obchodné firmy, ktoré zväčša nakupujú tovar od dvoch až piatich dodávateľov a rozhodujú sa najmä na základe dostupnosti tovaru na sklade).“

Úrad na základe informácií získaných od konkurentov, dodávateľov a odberateľov účastníkov koncentrácie zistil nasledujúce skutočnosti:

Podnikateľ eD system prostredníctvom podnikateľa eD system Slovakia a prostredníctvom získania majetku, práv a podielov podnikateľa BGS LEVI, ako aj podnikateľ EURO MEDIA, sú veľkoobchodní distribútori tovarov ako napríklad: počítačové komponenty a príslušenstvo, produkty pre stavbu a prevádzku počítačových sietí, periférne zariadenia pripojiteľné k počítačom (tlačiarne, skenery), monitory, LCD, počítačové zostavy, notebooky, programové vybavenie (software), spotrebný materiál (tonery, cartridge), záznamové a zálohovacie médiá (CD, DVD), fotoaparáty, kamery, telefóny, fax, kopírovacie zariadenia (ďalej len „tovary informačných a komunikačných technológií“).

Veľkoobchodní distribútori nakupujú tovary informačných a komunikačných technológií od výrobcov, prípadne od iných veľkoobchodných distribútorov a predávajú ich najmä systémovým integrátorom, maloobchodným predajcom tovarov informačných a komunikačných technológií, maloobchodným distribútorom, pričom niektorí veľkoobchodní distribútori časť svojho obratu dosahujú aj predajom tovaru svojim konkurentom. Veľkoobchodní distribútori vo všeobecnosti nepredávajú tovary informačných a komunikačných technológií konečným spotrebiteľom a  ak k takému predaju dôjde, jedná sa skôr o náhodilý ako o pravidelný predaj.
  
Zároveň veľkoobchodní distribútori tovarov informačných a komunikačných technológií poskytujú svojim odberateľom aj súvisiace služby predstavujúce komplexné riešenie požiadaviek odberateľov, ďalej služby smerujúce k zaškoleniu pracovníkov odberateľov, služby súvisiace s vybavovaním reklamácií a niektorí aj finančné služby na podporu predaja tovaru.

Z informácií získaných v predmetnom správnom konaní vyplýva, že veľkoobchodnú distribúciu tovarov informačných a komunikačných technológií nie je možné užšie špecifikovať podľa jednotlivých druhov týchto tovarov, keďže odberatelia požadujú poskytovanie širokého sortimentu tovarov informačných a komunikačných technológií.
Široký sortiment tovarov informačných a komunikačných technológií si veľkoobchodní distribútori zabezpečujú priamym odberom od výrobcov tovarov informačných a komunikačných technológií ako autorizovaný distribútor príslušného výrobcu (pokiaľ veľkoobchodný distribútor splní najmä finančné a obratové podmienky kladené výrobcom) alebo na základe dodávok od iných veľkoobchodných distribútorov. Uvedené si vyžaduje veľké skladové zásoby a s tým súvisiaci viazaný kapitál veľkoobchodných distribútorov.

Odberatelia tovarov informačných a komunikačných technológií taktiež vyžadujú dodávku požadovaného tovaru od veľkoobchodného distribútora do 24 hodín. Schopnosť veľkoobchodného distribútora dodať požadovaný tovar v uvedenej časovej lehote je ďalším z faktorov presadzovania sa veľkoobchodného distribútora na relevantnom trhu. 

Úrad zároveň zistil, že výrobcovia informačných a komunikačných technológií pre niektorých odberateľov na nižšej vertikálnej úrovni ako je úroveň veľkoobchodnej distribúcie, v prípade väčších odberov tovaru, realizujú priame dodávky. Za úradom sledované roky 2004 až 2007 je na základe odpovedí veľkoobchodných distribútorov tovarov informačných a komunikačných technológií ako aj výrobcov týchto tovarov možné sledovať rast podielu objemu tovarov dodaných výrobcami priamo konečnému spotrebiteľovi na celkovom objeme predaja tovarov informačných a komunikačných technológií, pričom odhadovaný súčasný podiel je 90 % objemu tovarov dodávaných prostredníctvom veľkoobchodných distribútorov a 10 % predstavujú priame dodávky od výrobcov. 
Keďže priamy predaj od výrobcov má odlišné črty (jedná sa o veľké jednorazové objednávky) a odlišných odberateľov ako je tomu v prípade dodávok tovarov informačných a komunikačných technológií veľkoobchodnými distibútormi, nejedná sa o zhodné a ani vzájomne zastupiteľné tovary – v predmetnom prípade služby, ktoré by tvorili jeden a ten istý tovarový relevantný trh.

Vychádzajúc z vyššie uvedených skutočností úrad zistil, že tovarovým relevantným trhom, ktorý je dotknutým posudzovanou koncentráciou je tovarový relevantný trh veľkoobchodnej distribúcie tovarov informačných a komunikačných technológií predstavujúcej dodávky tovarov informačných a komunikačných technológií od veľkoobchodných distribútorov odberateľom a poskytovanie s tým súvisiacich služieb.   

Priestorový relevantný trh

Účastníci koncentrácie definovali priestorový trh ako Slovenskú republiku. Ako dôvod sa v oznámení koncentrácie uvádza, že v Poľsku a Českej republike pôsobia účastníci koncentrácie iba v minimálnej miere. Zároveň sa v oznámení koncentrácie uvádza: “...vzhľadom na charakter predmetu činnosti v oblasti distribúcie, je tento trh silne viazaný na vytváranie distribučných kanálov na trhu v konkrétnej krajine.“

Z informácií získaných od veľkoobchodných distribútorov pôsobiacich na území Slovenskej republiky vyplýva, že títo dodávajú tovary informačných a komunikačných technológií takmer výlučne odberateľom z predmetného územia. Viacerí veľkoobchodní distribútori sa vyjadrili v tom smere, že ojedinele dodajú tovar informačných a komunikačných technológií aj mimo územia Slovenskej republiky, avšak tento predaj nie je cielený a ani marketingovo podporovaný.
Väčšina veľkoobchodných distribútorov tovarov informačných a komunikačných technológií pôsobiacich v Slovenskej republike má vybudovaný jeden až tri sklady na území Slovenskej republiky, z ktorých zásobujú celé územie Slovenskej republiky zväčša prostredníctvom tretích strán – špedičných spoločností, pričom sú schopní objednaný tovar dodať odberateľom do požadovaných 24 hodín. Niekoľko veľkoobchodných distribútorov pôsobiacich na území Slovenskej republiky dodáva tovary informačných a komunikačných technológií zo skladov umiestnených mimo územia Slovenskej republiky (jedná sa o sklady umiestnené v Českej republike a v Poľsku).  

Vychádzajúc z vyššie uvedených skutočností úrad zistil, že priestorovým relevantným trhom tovarového relevantného trhu veľkoobchodnej distribúcie tovarov informačných a komunikačných technológií je územie Slovenskej republiky, na ktorom sú súťažné podmienky také homogénne, že toto územie môže byť odlíšené od ostatných území s inými súťažnými podmienkami.

Záver ohľadne definovania relevantného trhu

Relevantným trhom, ktorý úrad v predmetnom správnom konaní posudzuje, je teda veľkoobchodná distribúcia tovarov informačných a komunikačných technológií predstavujúca dodávky tovarov informačných a komunikačných technológií od veľkoobchodných distribútorov odberateľom a poskytovanie s tým súvisiacich služieb na území Slovenskej republiky (ďalej len „veľkoobchodná distribúcia tovarov informačných a komunikačných technológií“).

6		Štruktúra identifikovaných relevantných trhov pred koncentráciou a v prípade jej  realizácie a dôsledky posudzovanej koncentrácie 

Úrad v rámci analýzy štruktúry relevantného trhu veľkoobchodnej distribúcie tovarov informačných a komunikačných technológií zisťoval, medzi ktorými konkrétnymi podnikateľmi podnikajúcimi v predmetnej oblasti dochádza k efektívnym súťažným interakciám. 

Keďže poskytovanie veľkoobchodnej distribúcie tovarov informačných a komunikačných technológií nie je licencovanou činnosťou, úradu nebol dostupný oficiálny zoznam podnikateľov poskytujúcich predmetnú službu.
Z verejne dostupných informácií mal úrad k dispozícií informácie uvedené v časopise TREND Analyses (z týchto informácií vychádzal aj účastník správneho konania pri predkladaní informácií úradu podľa vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie) a z informácií uvedených v IT ročenke 2007.

Úrad preto pri identifikovaní podnikateľov poskytujúcich veľkoobchodnú distribúciu tovarov informačných a komunikačných technológií vychádzal z informácií poskytnutých účastníkom predmetného správneho konania, ako aj z informácií získaných od konkurentov účastníkov koncentrácie, ich dodávateľov (výrobcov tovarov informačných a komunikačných technológií) a odberateľov. 

Z informácií, ktoré boli úradu poskytnuté vyššie uvedenými podnikateľmi vyplýva, že viacerí podnikatelia, ktorí boli účastníkom predmetného správneho konania označení ako konkurenti účastníkov koncentrácie, nie sú veľkoobchodnými distibútormi informačných a komunikačných technológií. Jedná sa o podnikateľov, ktorí buď pôsobia v oblasti poskytovania komplexných podnikových informačných systémov, a teda konečným odberateľom poskytujú služby podnikového software a služby s ním spojených, alebo ktorí sú maloobchodnými distibútormi informačných a komunikačných technológií, a teda pôsobia na nižšej úrovni vertikálneho distribučného reťazca dodávok tovarov informačných a komunikačných technológií od ich výrobcu po konečného spotrebiteľa. 
Vzhľadom na to, že títo podnikatelia neposkytujú služby, ktoré by boli zhodné alebo vzájomne zastupiteľné so službami, ktoré poskytujú účastníci koncentrácie, úrad zistil, že predmetných podnikateľov nie je možné považovať za konkurentov účastníkov koncentrácie. O uvedenom úrad informoval účastníka predmetného správneho konania listom číslo 151/PMÚ SR/2008 zo dňa 17. 01. 2008 a listom číslo  428/PMÚ SR/2008 zo dňa 05. 02. 2008.

Účastník správneho konania taktiež uviedol, že je nevyhnutné zobrať do úvahy aj predaje tovarov informačných a komunikačných technológií prostredníctvom distribútorov z eurozóny a e-shopov. 
V tejto súvislosti úrad vyzval účastníka správneho konania, aby predložil úradu obchodné mená a sídla týchto podnikateľov. Po ich predložení úrad uvedených podnikateľov vyzval na predloženie podkladov a informácií potrebných na identifikovanie možných ďalších konkurentov účastníkov koncentrácie. Z informácií, ktoré úrad získal vyplýva, že títo podnikatelia v čase vydania tohto rozhodnutia nedodávali tovary informačných a komunikačných technológií na pravidelnej báze s cieľom ovplyvniť súťažné podmienky vo veľkoobchodnej distribúcii predmetných tovarov na území Slovenskej republiky a zároveň sa nepreukázalo, že by títo podnikatelia urobili reálne kroky smerujúce k ovplyvňovaniu súťažného prostredia na posudzovanom relevantnom trhu.
Vzhľadom na vyššie uvedené nebolo možné predmetných podnikateľov identifikovať ako aktuálnych konkurentov účastníkov koncentrácie, pričom niektorých z nich je možné zaradiť ako potenciálnych konkurentov, keďže v blízkej budúcnosti plánujú v  pozícii veľkoobchodného distribútora dodávať tovary informačných a komunikačných technológií na územie Slovenskej republiky na pravidelnej báze.

Úrad taktiež zistil, že nie je verejne dostupná presná identifikácia celkovej veľkosti trhu veľkoobchodnej distribúcie tovaru informačných a komunikačných technológií. V rámci identifikácie štruktúry predmetného relevantného trhu preto úrad vychádzal z celkového objemu trhu veľkoobchodnej distribúcie tovaru informačných a komunikačných technológií odhadovanej účastníkmi trhu – veľkoobchodnými distribútormi a výrobcami informačných a komunikačných technológií. Celková veľkosť trhu za rok 2006 bola odhadovaná na 20 mld. SKK a za rok 2007 na 25 mld. SKK. 

Účastník predmetného správneho konania s uvedeným odhadovaným celkovým objemom trhu nesúhlasil a namietal, že v roku 2006 celkový objem veľkoobchodnej distribúcie tovaru informačných a komunikačných technológií predstavoval približne 36 mld. SKK, pričom túto informáciu získal z časopisu Trend Analyses.      
Keďže časopis Trend Analyses vychádza aj z tržieb dosiahnutých podnikateľmi, ktorí nie sú konkurentmi účastníkov predmetného správneho konania, t.j. podnikateľmi poskytujúcimi komplexné podnikové informačné systémy a maloobchodnými distribútormi tovarov informačných a komunikačných technológií, úrad v rámci identifikácie celkovej veľkosti relevantného trhu veľkoobchodnej distribúcie tovarov informačných a komunikačných technológií nemohol zobrať do úvahy vyššie uvedenú informáciu poskytnutú úradu účastníkom predmetného správneho konania. 

Na základe vyššie uvedených skutočností úrad uvádza, že zistenia úradu ohľadne štruktúry relevantného trhu veľkoobchodnej distribúcie tovarov informačných a komunikačných technológií vychádzali z celkovej veľkosti posudzovaného relevantného trhu odhadnutého konkurentmi účastníkov koncentrácie a taktiež z informácií zistených od veľkoobchodných distribútorov, ich odberateľov a dodávateľov.        
  
Vzhľadom na vyššie uvedené úrad zistil nasledujúce skutočnosti ohľadne štruktúry relevantného trhu veľkoobchodnej distribúcie tovarov informačných a komunikačných technológií:

Relevantný trh veľkoobchodnej distribúcie tovarov informačných a komunikačných technológií predstavujú dodávky tovarov informačných a komunikačných technológií od veľkoobchodných distribútorov odberateľom – najmä systémovým integrátorom, maloobchodným predajcom, obchodným reťazcom, ako aj  poskytovanie s  tým súvisiacich služieb. 
Za úradom sledované obdobie rokov 2005 až 2007 tento trh bol na strane ponuky tvorený najmä podnikateľmi: BGS LEVI, ASBIS SK spol. s r. o., Žitná 1, Bratislava, IČO 31 382 541 (ďalej len „ASBIS“); AGEM COMPUTERS, spol. s r. o., Panónska 42, Bratislava, IČO 35 692 715 (ďalej len „AGEM“); WESTech, spol. s r.o., Stará Vajnorská 17, Bratislava, IČO 35 796 111 (ďalej len „WESTech“); eD system Slovakia; EURO MEDIA; AT Computer, s.r.o., Internátna ul., Unimoblok H, Žilina, IČO 31 611 559 (ďalej len „AT Computer“); Tech Data Distribution, s.r.o., organizačná zložka, Kutlíkova 17, Bratislava, IČO 35 965 100 (ďalej len „Tech Data“); SWS Distribution a.s., Studená 5, Bratislava, IČO 35 816 473 (ďalej len „SWS Distribution“); ABC Data s.r.o., Palisády 33, Bratislava, IČO 36 726 630 (ďalej len „ABC Data“) a Avnet Technology Solutions s.r.o., Digital Park, Einsteinova ulica 21, Bratislava, IČO 35 771 429 (ďalej len „Avnet Technology“).
Tržby dosiahnuté predmetnými podnikateľmi za veľkoobchodnú distribúciu tovarov informačných a komunikačných technológií dosiahli celkovo takmer 100% celkového trhu odhadovaného za rok 2006 a takmer 85 % celkového trhu odhadovaného za rok 2007.

Jednotlivé trhové podiely vyjadrené v % zistené na základe odhadu celkovej veľkosti relevantného trhu veľkoobchodnej distribúcie tovaru informačných a komunikačných technológií a na základe informácií získaných od jednotlivých veľkoobchodných distribútorov sú uvedené v nasledujúcej tabuľke (keďže jednotliví veľkoobchodní distribútori označili svoje tržby za predaj tovarov informačných a komunikačných technológií za jednotlivé roky ako informáciu predstavujúcu obchodné tajomstvo podnikateľa, úrad tieto informácie v rozhodnutí neuvádza):  

	2006 
tis. Sk	2006
%	2007 
tis. Sk	2007
%	
eD system Slovakia	OT	< 10	OT
	 [20-30]	
BGS Levi	OT	[20-30]			
EURO MEDIA	OT	[10-20]	OT	< 10	
eD system
+ EURO MEDIA	OT	[40-50]	OT	[30-40]	
ASBIS	OT	[10-20]	OT	[10-20]	
AGEM	OT	[05-15]	OT	[05-15]	
WESTech	OT	[05-15]	OT	[05-15]	
AT Computer	OT	< 10	OT	< 10	
TechData	OT	< 10	OT	< 10	
SWS Distribution	OT	< 05	OT	< 05	
ABC Data	-	-	OT	< 05	
Avnet Technology 	OT	< 05	OT	< 05	
ostatní konkurenti	x	< 02	x	15	
Spolu 	20000000	100	25000000	100	

Zdroj: výsledky prieskumu úradu
OT - obchodné tajomstvo podnikateľa
x - neznámy údaj   

Z vyššie uvedených informácií vyplýva, že posudzovanou koncentráciou dôjde ku kombinácii ekonomických zdrojov podnikateľa s najvyšším trhovým podielom predstavujúcim [20-30] % dosiahnutým za rok 2007 a podnikateľa s trhovým podielom dosiahnutým za rok 2007 pod 10 %. Spoločný trhový podiel po koncentrácii je možné odhadovať na úrovni [30-40] %. 
Najbližšími konkurentmi z hľadiska trhových podielov budú podnikatelia ASBIS, AGEM a WesTech, ktorých trhové podiely za rok 2007 predstavujú [05-20] % a   s podstatným odstupom podnikatelia AT Computer, TechData, ktorých trhové podiely za rok boli pod 10 % a ďalej podnikatelia SWS Distribution, ABC Data a Avnet Technology s trhovými podielmi za rok 2007 pod 5 %.  

Vzhľadom na znenie § 12 ods. 1 zákona, na základe ktorého úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu, a na znenie § 12 ods. 6 zákona, na základe ktorého úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu, úrad sa ďalej zaoberal posúdením, či posudzovanou koncentráciou dôjde k vytvoreniu alebo posilneniu dominantného postavenia podnikateľa eD system na relevantnom trhu veľkoobchodnej distribúcie tovarov informačných a komunikačných technológií, ktorého dôsledkom môžu byť významné prekážky efektívnej súťaže na relevantnom trhu.

Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

Vo vyššie uvedených súvislostiach úrad zisťoval, či trhový podiel podnikateľa eD system prostredníctvom podnikateľa eD system Slovakia (ďalej len „postavenie podnikateľa eD system“) získaný na základe predmetnej koncentrácie by v prípade jej realizácie znamenal také postavenie podnikateľa eD system na relevantnom trhu veľkoobchodnej distribúcie tovarov informačných a komunikačných technológií, že by podnikateľ eD system nebol vystavený podstatnej hospodárskej súťaži na danom relevantnom trhu a vzhľadom na svoju ekonomickú silu by sa mohol správať nezávisle.    

V rámci uvedeného úrad zobral do úvahy špecifikáciu jednotlivých podnikateľov pôsobiacich na relevantnom trhu veľkoobchodnej distribúcie tovarov informačných a komunikačných technológií, ich trhové podiely a ich vývoj, bariéry vstupu a predpokladaný vývoj tohto trhu, charakter odberateľov veľkoobchodných distribútorov tovarov informačných a komunikačných technológií, ako aj charakter tovarov informačných a komunikačných technológií a taktiež charakter a vývoj ponuky týchto tovarov zo strany výrobcov a dopytu po týchto tovaroch.  

Ohľadne podnikateľov, ktorí sú konkurentmi účastníkov koncentrácie, úrad zistil, že  podnikatelia ako AGEM, ASBIS, Avnet Technology, BGS LEVI a WesTech, vstúpili na relevantný trh veľkoobchodnej distribúcie tovarov informačných a komunikačných technológií  v rokoch 1996 až 2000, podnikatelia SWS Distribution, EURO MEDIA, eD system Slovakia a AT Computer vstúpili na tento trh v rokoch 2001 až 2003. Podnikateľ Tech Data vstúpil na posudzovaný trh v roku 2004  a podnikateľ ABC Data v roku 2007. 
Kým celkový objem veľkoobchodnej distribúcie tovarov informačných a komunikačných technológií v roku 2007 v porovnaní s rokom 2006 rástol, podstatný rast alebo pokles trhových podielov jednotlivých účastníkov posudzovaného trhu za sledované obdobie rokov 2006 až 2007 nebol zaznamenaný, pričom vo všeobecnosti okrem podnikateľov eD system Slovakia, Tech Data a ABC Data je možné zaznamenať mierny pokles podielov účastníkov posudzovaného trhu v roku 2007 v porovnaní s rokom 2006. U podnikateľa eD system Slovakia (bez tržieb vygenerovaných podnikateľom BGS LEVI) bol zaznamenaný mierny rast podielu na relevantnom trhu v roku 2007 oproti roku 2006, u podnikateľa Tech Data bol zaznamenaný rast podielu na trhu od jeho vstupu na trh.  

Úrad taktiež zistil, že jednotliví veľkoobchodní distribútori sa odlišujú rozsahom značiek tovarov informačných a komunikačných technológií, ktorými sú autorizovanými distribútormi na území Slovenskej republiky. Postavenie autorizovaného distribútora umožňuje veľkoobchodnému distribútorovi poskytovať dané tovary informačných a komunikačných technológií odberateľom za nižšiu cenu ako v prípade neautorizovaného distribútora týchto tovarov. Preto snahou veľkoobchodného distribútora je, aby sa stal autorizovaným distribútorom tovarov, ktoré sú najžiadanejšie odberateľmi.  

Čo sa týka podnikateľov, ktorí za posledné obdobie vstúpili na relevantný trh veľkoobchodnej distribúcie tovarov informačných a komunikačných technológií, úrad zistil nasledujúce skutočnosti:
Podnikateľ Tech Data patrí do ekonomickej skupiny podnikateľa Tech Data Corporation (NASDAQ GS: TECD), Clearwater, Florida 33760, Spojené štáty americké, ktorý má viac ako 90 000 odberateľov vo viac ako 100 krajinách sveta, pričom približne 53 % obratu, ktorý za rok k 31. 01. 2008 predstavoval 23,4 mld. USD, dosiahol v Európe. Je autorizovaným distribútorom viacerých najpredávanejších značiek tovarov informačných a komunikačných technológií v Slovenskej republike.
Podnikateľ ABC Data patrí do ekonomickej skupiny podnikateľa ABC Data založeného v Bonne, Spolkovej republike Nemecko v roku 1985. V roku 1990 rozšíril tento podnikateľ svoje aktivity na poľský trh, pričom od marca roku 2000 sa stal súčasťou holdingu Actebis. V súčasnosti je v Poľsku najväčším veľkoobchodným distribútorom tovarov informačných a komunikačných technológií. Pre územie Slovenskej republiky je autorizovaných distribútorom viacerých najžiadanejších značiek tovarov informačných a komunikačných technológií.   

Úrad ďalej zistil, že neexistujú žiadne administratívne bariéry vstupu (ako napríklad nevyhnutnosť získania licencie alebo povolenia na pôsobenie na trhu) na relevantný trh veľkoobchodnej distribúcie tovarov informačných a komunikačných technológií, ďalej že objem počiatočných nákladov vstupu na trh je závislý od rozsahu v akom sa veľkoobchodná distribúcia bude prevádzkovať odhaduje sa v rozmedzí od 20 do 30 mil. SKK. Za ekonomickú bariéru vstupu však možno považovať nízku maržu dosahovanú veľkoobchodnými distribútormi, ktorá v dôsledku silnejúcej konkurencie na trhu bola stlačená na 3 až 1 %.  
   
Ako už bolo uvedené vyššie, úrad zobral do úvahy aj odhadovaný vývoj celkovej veľkosti relevantného trhu veľkoobchodnej distribúcie tovarov informačných a komunikačných technológií. 
Vychádzajúc z informácií poskytnutých veľkoobchodnými distribútormi tovarov informačných a komunikačných technológií ako aj na základe informácií poskytnutých výrobcami týchto tovarov, resp. ich lokálnymi zástupcami pre územie Slovenskej republiky vyplýva, že je možné odhadovať medziročný rast tohto trhu približne o 10 % v nasledujúcich troch rokoch, ďalej že sa naďalej budú prejavovať tlaky na znižovanie marže dosahované veľkoobchodnými distribútormi, ktorá už v súčasnom období je pomerne nízka a predstavuje maximálne 3 %, taktiež je predpoklad, že bude rásť objem tovarov informačných a komunikačných technológií, ktoré sa k spotrebiteľovi dostávajú na základe priameho predaja od výrobcu. 

Úrad taktiež zvážil charakter tovarov informačných a komunikačných technológií a dopytu po nich. Úrad zistil, že tieto tovary podliehajú vysokým inovačným zmenám, v dôsledku čoho je možné identifikovať zmeny v dopyte po tovaroch jednotlivých výrobcov tovarov informačných a komunikačných technológií. 

Zároveň úrad zisťoval aké je správanie sa podnikateľov – odberateľov účastníkov koncentrácie a ich konkurentov. Z ich vyjadrení vyplýva, že odberateľ nie je lojálny k dodávateľom tovarov informačných a komunikačných technológií, jeho základným kritériom pre výber dodávateľa je cena dodávaného tovaru, ďalej je to šírka sortimentu a taktiež kvalita a rozsah služieb poskytovaných veľkoobchodným distribútorom. Odberatelia veľkoobchodných distribútorov majú viacerých dodávateľov, pričom zmluvne nie sú s nimi viazaní exkluzívnymi zmluvami, čo im umožňuje ľahko a rýchlo zmeniť dodávateľa požadovaného tovaru. 
Väčšina odberateľov veľkoobchodných distribútorov tovarov informačných a komunikačných technológií uviedla, že v prípade problémov s dodávkami týchto tovarov od účastníkov koncentrácie, by na trhu našli alternatívnych dodávateľov a v prípade zlyhania veľkoobchodnej distribúcie, by si zabezpečili požadované tovary priamo od ich výrobcu.

Na základe informácií poskytnutých výrobcami tovarov informačných a komunikačných technológií, ktoré sú dodávané na územie Slovenskej republiky úrad zistil, že aj po realizácii predmetnej koncentrácie na relevantnom trhu veľkoobchodnej distribúcie tovarov informačných a komunikačných technológií budú pôsobiť minimálne traja nezávislí veľkoobchodní distribútori tovarov každého jednotlivého výrobcu.  
Aj keď veľkoobchodní distribútori takmer jednoznačne uvádzali ako najžiadanejšie tovary výrobcov ako napríklad Hewlett-Packard, Acer, Asus, Microsoft, vzhľadom na vyššie uvedené skutočnosti v dôsledku koncentrácie nedôjde k uzavretiu prístupu konkurentov účastníkov koncentrácie ani k  týmto najžiadanejším tovarom informačných a komunikačných technológií.

Úrad taktiež oslovil viacerých výrobcov tovarov informačných a komunikačných technológií pôsobiacich na území Slovenskej republiky. Podstatná časť z nich uviedla, že veľkoobchodná distribúcia nimi vyrábaných tovarov predstavuje dôležitý distribučný kanál umiestňovania nimi vyrábaných tovarov na trhu. V tejto súvislosti títo podnikatelia uviedli, že ich záujmom je podporovať dostatočnú úroveň konkurencie na relevantnom trhu veľkoobchodnej distribúcie tovarov informačných a komunikačných technológií. Z ich odpovedí je však zrejmé, že nie je možné očakávať, že v prípade zlyhania veľkoobchodnej distribúcie tovarov informačných a komunikačných technológií by súčasní odberatelia veľkoobchodných distribútorov, mohli väčšom rozsahu odoberať tieto tovary priamo od ich výrobcov.

Napriek uvedenému úrad zistil, že nízke marže veľkoobchodných distribútorov ako dôsledok silnejúcej konkurencie na relevantnom trhu veľkoobchodnej distribúcie tovarov informačných a komunikačných technológií, existujúci ako aj potenciálni konkurenti účastníkov koncentrácie, ako aj charakter bariér vstupu na posudzovaný relevantný trh, ktoré - vzhľadom na existujúce vstupy na tento trh - neznamenajú absolútnu prekážku vstupu na trh, ďalej možnosť odberateľov účastníkov koncentrácie nájsť si alternatívny zdroj dodávok tovarov informačných a komunikačných technológií, spolu s možnosťou výrobcov tovarov informačných a komunikačných technológií ovplyvniť podmienky hospodárskej súťaže na relevantnom trhu veľkoobchodnej distribúcie tovarov informačných a komunikačných technológií, neumožnia podnikateľovi eD system v dôsledku realizácie posudzovanej koncentrácie správať sa na predmetnom relevantnom trhu nezávisle.
Na základe vyššie uvedeného úrad zistil, že posudzovanou koncentráciou nedochádza k vytvoreniu alebo posilneniu dominantného postavenia podnikateľa eD system na relevantnom trhu veľkoobchodnej distribúcie tovarov informačných a komunikačných technológií.

V predmetnom správnom konaní úrad vyzval konkurentov účastníkov koncentrácie, odberateľov veľkoobchodných distribútorov a výrobcov tovarov informačných a komunikačných technológií, aby uviedli očakávaný vplyv koncentrácie podnikateľov eD system a EURO MEDIA na podmienky hospodárskej súťaže na relevantnom trhu veľkoobchodnej distribúcie tovarov informačných a komunikačných technológií.

Väčšina oslovených podnikateľov uviedla, že neočakáva negatívny vplyv predmetnej koncentrácie na podmienky hospodárskej súťaže na posudzovanom relevantnom trhu alebo že jej nie je známe ako by koncentrácia mohla ovplyvniť hospodársku súťaž v predmetnej oblasti a ich podnikateľskú činnosť. 

Jeden podnikateľ uviedol, že vzhľadom na to, že podnikateľ eD system Slovakia získal kontrolu nad podnikateľom BGS LEVI, získanie podnikateľa EURO MEDIA podnikateľom eD system by znamenalo dosiahnutie trhového podielu na úroveň okolo 50 %, čo by znamenalo dominantné postavenie podnikateľa eD system. 

Ohľadne vplyvu posudzovanej koncentrácie na podmienky hospodárskej súťaže na definovanom relevantnom trhu namietali ďalší dvaja podnikatelia, ktorí uviedli, že koncentráciou vznikne subjekt, ktorému na trhu nebude možné konkurovať, nový subjekt bude ovládať väčšinu trhu, bude diktovať cenovú politiku a získavať nadpriemerné spätné rabaty, čím vďaka úzkemu pásmu marže de facto môže vyradiť účinnú konkurenciu z hry.

K uvedeným námietkam úrad uvádza, že trhový podiel podnikateľa je len jedným z faktorov, ktoré je nevyhnuté brať do úvahy v rámci identifikácie, či podnikateľ sa na príslušnom relevantnom trhu môže správať nezávisle, a teda či má alebo nemá, resp. či v dôsledku koncentrácie nezíska alebo si neposilní dominantné postavenie.
Ako je uvedené na stranách 13 až 16 tohto rozhodnutia, úrad pri posudzovaní postavenia podnikateľa eD system na relevantnom trhu veľkoobchodnej distribúcie tovarov informačných a komunikačných technológií v dôsledku posudzovanej koncentrácie zobral do úvahy viaceré faktory relevantné pre posudzovaný trh, pričom zistil, že predmetnou koncentráciou nedochádza k vytvoreniu alebo posilneniu dominantného postavenia podnikateľa eD system, ktorého dôsledkom by boli významné prekážke efektívnej hospodárskej súťaže na tomto trhu.

Ďalšiu námietku voči predmetnej koncentrácii vzniesol jeden z výrobcov tovarov informačných a komunikačných technológií, ktorý uviedol, že posudzovaná koncentrácia predstavuje už veľkú koncentráciu do jedného zdroja, čo môže mať dopad na cenovú hladinu a nedostupnosť určitých produktov.

Úrad uvádza, že predmetný podnikateľ svoje tvrdenie nezdôvodnil, pričom sa jedná o výrobcu, ktorý nepoužíva a ani v blízkej budúcnosti neplánuje používať veľkoobchodnú distribúciu ako svoj podstatný distribučný kanál pri umiestňovaní svojich výrobkov trhu.

7	Záver

V súlade s § 33 zákona úrad listom číslo 1787/PMÚ SR/2008 zo dňa 05.05. 2008  vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie (ďalej len „Výzva“).

Účastník predmetného správneho konania – podnikateľ eD system prostredníctvom splnomocneného právneho zástupcu v liste zaevidovanom pod číslom 1872/2008 doručenom faxom dňa 13. 05. 2008 a následne listom dňa 14.05. 2008 uviedol, že sa so závermi úradu uvedenými vo Výzve stotožňuje, voči jednotlivým zisteniam úradu nemá výhrady a nenavrhuje vykonať ďalšie šetrenia.  

Na základe vyššie uvedených skutočností, na základe ktorých úrad zistil, že  koncentrácia podnikateľov eD system a EURO MEDIA na základe Vyhlásenia nevytvára a ani neposilňuje dominantné postavenie podnikateľa eD system na relevantnom trhu veľkoobchodnej distribúcie tovarov informačných a komunikačných technológií, ktorého dôsledkom sú významné prekážky efektívnej hospodárskej súťaže, úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov eD system a EURO MEDIA na základe Vyhlásenia priamo súvisia a sú nevyhnutné na jej uskutočnenie.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Dušan Nitschneider
Einsteinova 21
851 01 Bratislava